ועדת הכספים, כנסת 20, פרוטוקול מספר 248, 2016-01-18 13:45

מכלוף מיקי זוהר: אנחנו בסעיף האחרון שעל סדר היום שהוא תקנות מס הכנסה (ניכויים מהכנסות משקיעים בסרט ישראלי) (הוראת שעה) (תיקון), התשע"ו-2015.

<ליאת גרבר: התקנות האלה מעניקות הקלות במס למפיק, למשקיע או לבעל יחידת השותפות בסרט שמאפשרות את ניכוי הוצאות ההפקה באופן שוטף.

<ליאת גרבר: כבר בשנה שעברה הוכרה ההוצאה כנגד הכנסה וגם הוצאות להפקת סרט ישראלי בחוץ לארץ לשם הפקת סרט ישראלי וכן קביעת יתרת ההוצאות.

<ליאת גרבר: התקנות הותקנו לאחר המלצה של ועדה שישבה ודנה בנושא תעשיית הסרטים בישראל לרבות בתחום הטבות המס.

<ליאת גרבר: זאת תעשייה שהיא עתירת סיכונים, מחייבת השקעות רבות והרווח הוא יחסית נמוך.

<ליאת גרבר: קשה מאוד להשיג מימון לדבר הזה וכן אנחנו חושבים שכדאי להמשיך ולהאריך את תוקף התקנות האלה כדי לבחון את ההשפעה שלהן על תעשיית הסרטים.

<ליאת גרבר: בסך הכול התקנות הותקנו ב-2009 ואנחנו מציעים להאריך אותן עד תום שנת 2018.

מכלוף מיקי זוהר: אנא קראי אותן בטרם נאשר אותן.

<ליאת גרבר: תקנות מס הכנסה (ניכויים מהכנסות משקיעים בסרט ישראלי) (הוראת שעה) (תיקון), התשע"ו-2015 בתוקף סמכותי לפי סעיפים 20, 31, 98, 131(ד) ו-243 לפקודת מס הכנסה, ובאישור ועדת הכספים של הכנסת, אני מתקין תקנות אלה: תיקון תקנה 8 בתקנה 8 לתקנות מס הכנסה (ניכויים מהכנסות משקיעים בסרט ישראלי) (הוראת שעה), התש"ע-2009, במקום "י"ט בטבת התשע"ו (31 בדצמבר 2015" יבוא "כ"ג בטבת התשע"ט (31 בדצמבר 2018)".

<ליאת גרבר: תחילה תחילתן של תקנות אלה ביום כ' בטבת התשע"ו (1 בינואר 2016).

מיקי לוי: פעם הקודמת מצאתי 14 מיליון שקלים למשקיע חיצוני, כספי מדינה, שהפיק סרט בשם "דיג" על אוונגליסטים בארצות הברית שהגיע למאה מיליון בתי אב שצפו בו.

מיקי לוי: היתרון היה שהם צילמו אותו כאן בסילואן ואז ראו את ישראל האחרת.

מכלוף מיקי זוהר: מי בעד אישור תקנות מס הכנסה (ניכויים מהכנסות משקיעים בסרט ישראלי) (הוראת שעה) (תיקון), התשע"ו-2015?

מכלוף מיקי זוהר: בעד התקנות – פה אחד

מכלוף מיקי זוהר: התקנות אושרו פה אחד.

מכלוף מיקי זוהר: תודה.

מכלוף מיקי זוהר: הישיבה נעולה.